recursal/SuperWikiNEXT-32B huggingface dataset:
**הבחירות הפרלמנטריות בהונגריה 2022** התקיימו בהונגריה ב-3 באפריל 2022 לבחירת האספה הלאומית, במקביל למשאל עם (אנ').

רקע
---

חוק הבחירות, שבמסגרתו נערכו שתי מערכות הבחירות הקודמות (2014 ו-2018), קבע את מספר המועמדים למחוזות הבחירה שהמפלגה צריכה להתמודד בפריסה ארצית. ב-15 בדצמבר 2020, האספה הלאומית, שבה החזיקו מפלגות השלטון ברוב הדרוש של 2/3, הצביעה להגדיל את הדרישות לסך של 71 מועמדים של מחוז בחירה לפחות ב-14 מחוזות ובבירה.

ב-20 בדצמבר 2020 החליטו הקואליציה הדמוקרטית, Jobbik, LMP, MSZP, תנועת המומנטום והדיאלוג לרוץ יחד ברשימה משותפת (עדיין ללא שם), ולגבש ברית משותפת לקראת הבחירות. קואליציית האופוזיציה הייתה מגוונת מאוד מבחינה אידאולוגית, דבר שתואר על ידי הפרשנים כמכשול פוטנציאלי להצגת חזית מאוחדת על מנת לנצח את ויקטור אורבן.

הפריימריז של האופוזיציה נערכו בין התאריכים 18–28 בספטמבר 2021 (סיבוב ראשון) ו-10–16 באוקטובר 2021 (סיבוב שני), כדי לבחור את המועמד לראשות ממשלת הונגריה הנתמך על ידי מפלגות האופוזיציה להקמת קואליציה שתתחרה בה. ב-17 באוקטובר 2021, ניצח המועמד העצמאי פטר מארקי-זאי בסיבוב השני של הפריימריז באופוזיציה, והפך למועמד האופוזיציה המאוחדת בבחירות לראשות הממשלה. המפלגות גם בחרו מועמדים משותפים למחוזות חד-חברים באמצעות הפריימריז בסיבוב הראשון.

אחוזי הצבעה
-----------

| 7:00 | 9:00 | 11:00 | 13:00 | 15:00 | 17:00 | 18:30 | סך הכל |
| --- | --- | --- | --- | --- | --- | --- | --- |
| 1.82% | 10.31% | 25.77% | 40.01% | 52.75% | 62.92% | 67.80% | **69.08%** |

תוצאות
------

ויקטור אורבן, ראש ממשלת הונגריה המכהן, ניצח בבחירות בפער ניכר, וזכה בקדנציה רביעית. מפלגת פידס בראשותו זכתה ב-136 מושבים בפרלמנט מתוך 195 מושבים, והגדילה את כוחה ב-3 מושבים. עם 54.18% מהקולות, פידס קיבלה את נתח הקולות הגבוה ביותר של כל מפלגה מאז נפילת הקומוניזם ב-1989. 

מפלגת הימין הקיצוני הלאומני "מולדת", זכתה לראשונה במושבים והשיגה 7 מושבים. הפרשנים אמרו כי חלק ניכר ממצביעי יוביק נטשו אותה לטובת המפלגה החדשה.

קישורים חיצוניים
----------------

ויקישיתוף מדיה וקבצים בנושא **הבחירות הפרלמנטריות בהונגריה 2022** בוויקישיתוף

הערות שוליים
------------

1. ↑  Wolters Kluwer Hungary Kft, 2011. évi CCIII. törvény az országgyűlési képviselők választásáról - Hatályos Jogszabályok Gyűjteménye, net.jogtar.hu (באנגלית)
2. ↑  Inside the Hungarian campaign to beat Viktor Orbán, POLITICO, ‏26 ביולי 2021 (באנגלית אמריקאית)
3. ↑  Conservative wins Hungarian opposition race to face Orbán in 2022, POLITICO, ‏17 באוקטובר 2021 (באנגלית אמריקאית)
4. ↑  Viktor Orbán wins fourth consecutive term as Hungary’s prime minister, the Guardian, ‏2022-04-03 (באנגלית)
5. ↑  Hungary's nationalist leader Viktor Orban wins fourth successive term, France 24, ‏2022-04-03 (באנגלית)
**לאימדוטה סטראויומה** (בלטבית: **Laimdota Straujuma**; נולדה ב-24 בפברואר 1951) היא כלכלנית לטבית אשר כיהנה בתור ראש הממשלה של לטביה החל מ-2014 עד פברואר 2016. היא האישה הראשונה שכיהנה כראש הממשלה בלטביה.

ביוגרפיה
--------

לאחר סיום בית הספר למדה מתמטיקה באוניברסיטת לטביה בריגה וסיימה אותה בשנת 1973. היא עבדה במוסדות הממשל והתמחה בתחום הכלכלה. בשנת 1992 סיימה את עבודת הדוקטורט בתחום זה.

מ-2000 עד 2006 היא כיהנה כמזכירת המדינה של המשרד לחקלאות, ומ-2007 עד 2010 כיהנה כמזכירת המדינה של המשרד לפיתוח אזורי. לפני היבחרה לראש הממשלה כיהנה כשרת החקלאות מ-2011 עד 2014.

בשנת 2014 הייתה סטראויומה מועמדת מפלגת "האיחוד" לראשות הממשלה, עקב התפטרותו של ואלדיס דומברובסקיס (שהיה ראש הממשלה הקודם). היא זכתה עקב תמיכה של מפלגת "הרפורמה", מפלגת "הברית הלאומית" ומפלגת "איחוד הירוקים והחקלאים".

ב-7 בדצמבר 2015 התפטרה מתפקידה כראש ממשלת לטביה.

קישורים חיצוניים
----------------

ויקישיתוף מדיה וקבצים בנושא **לאימדוטה סטראויומה** בוויקישיתוף
* לאימדוטה סטראויומה, ברשת החברתית אקס (טוויטר)
* , ב-The economist.
* , ב-latvia.eu.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1168593794
* LNB: 000172526
* VIAF: 305096249
* WorldCat: viaf-305096249

 |
**שאסר אלפן** (בצרפתית: **Chasseurs Alpins**; *ציידים אלפינים*) הם יחידות עילית ללוחמה הררית של הצבא הצרפתי.

חיילי המשרתים כ"שאסר אלפן" פיתחו מספר מסורות במהלך השנים, הם מאופיינים בין היתר בענידה של כומתה רחבה המכונה 'טארט' וכוללים על דרגותיהם את סמל הביוגל מה שמבדיל אותם משאר החיילים הרגליים.

היסטוריה
--------

מפקד הגדוד השביעי חובש את כובע הטארט עם סמל השאסר אלפן, 1939
צרפת החלה להקים יחידות לוחמה הררית מהמחצית השנייה של המאה ה-19, בעיקר כתגובה לאיחוד איטליה והרצון להגן על הגבול ההררי אל מול חיילי האלפיני האיטלקים. בשנת 1888, לאחר שהאיטלקים הקימו שישה רגימנטים אלפינים משלהם, הוקם 'קורפוס החיילים ההרריים' אשר אימן וסיפח אליו 12 מבין 31 גדודי הרובאים הקלים (Chasseurs à Pied; "ציידים\רובאים רגליים"). יחידות אלו הומרו ליחידות לוחמה ההררית וקיבלו את השם 'שאסר אלפן', המבוסס על השם "שאסר" המזוהה עם חיל רגלים קל (בדומה ליגר הגרמני) ו-"אלפן" על שם האלפים, כלומר "של האלפים, של הרים".

בשנת 1891 אימצו חיילי השאסר אלפן באופן רשמי את כובע הטארט המאפיין אותם, כובע מסורתי של רועי צאן פירנאים ויעיל במיוחד בהגנת ראשו של הלובש מפני מזג האוויר הקיצוני באזורים ההרריים.

כיום מאוגדות יחידות הלוחמה ההררית הצרפתיות לכדי 'חטיבת חיל הרגלים ההררי ה-27' (Brigade d'Infanterie de Montagne), אשר כוללת בתוכה את הגדוד השביעי, הגדוד ה-13 והגדוד ה-27. לצד אלו משרתות בכוחות המזוינים של צרפת יחידות הרריות נוספות, בהם: 'רגימנט הארטילריה ההררית ה-93', 'רגימנט השריון הקל ה-4', 'רגימנט ההנדסה ה-2' (לגיון הזרים) ושתי יחידות של הז'נדרמריה המוקדשות לחילוץ והצלה ומשימות שיטור.

תמונות
------

* חיילי הגדוד ה-30 מפעילים תותח הרים 65 מ"מ, 1912חיילי הגדוד ה-30 מפעילים תותח הרים 65 מ"מ, 1912
* חיילי שאסר אלפן ב-1918חיילי שאסר אלפן ב-1918
* חיילי הגדוד השביעי במצעד, 2018חיילי הגדוד השביעי במצעד, 2018
* מדי הסוואה חורפאיים, 2019מדי הסוואה חורפאיים, 2019
* חיילי הגדוד השני באסטוניה, 2022חיילי הגדוד השני באסטוניה, 2022

ראו גם
------

* שאסר
* גבירגסייגר
* אלפיני

קישורים חיצוניים
----------------

ויקישיתוף מדיה וקבצים בנושא **שאסר אלפן** בוויקישיתוף
* אודות כובע הטארט באתר 'South Pacific Berets'.
* כתבה על חטיבת השאסר אלפן באתר NATO.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12651277w (data)
* SUDOC: 050592106
* VIAF: 129221225
* WorldCat (עם VIAF): 129221225

 |
**חומצה ולרית** (Valeric acid ) או חומצה פנטנואית (pentanoic acid ) היא חומצה קרבוקסילית בעלת שרשרת ישרה של 5 אטומי פחמן. החומצה מצויה באופן טבעי בולריאן רפואי ומכאן שמה. השימוש העיקרי בחומצה ולרית הוא בייצור אסטרים ריחניים לתעשיית הבשמים, הקוסמטיקה ותוספי המזון.

### ייצור

מייצרים חומצה ולרית בתגובה של 1-בוטן עם גז הסינתיזה. נוצר אלדהיד המתחמצן לחומצה{\displaystyle CH\_{3}CH\_{2}CH\_{2}=CH\_{2}+CO+H\_{2}\rightarrow CH\_{3}CH\_{2}CH\_{2}CH\_{2}CO\rightarrow CH\_{3}CH\_{2}CH\_{2}CH\_{2}COOH}

### תגובות

חומצה ולרית מגיבה באופן אופייני לחומצות קרבוקסיליות ומתקבל קבלת אנהידריד, אסטרים או אמידים. חומר הביניים בהפקת תוצרים אלו הוא לרוב פנטוניל כלוריד (Pentanoyl chloride) שנוסחתו CH3CH2CH2CH2C(O)Cl

### שימוש

עיקר השימוש בחומצה ולרית היא כחומר גלם לאסטרים המשמשים כתוספי ריח לתכשירי קוסמטיקה ומזון. האסטרים השימושיים הם מתיל ולריאט (methyl valerate) המוסף לסבונים ותכשירי כביסה בריכוז של 0.1-1% להוספת ריח פירותי. אתיל ולריאט (Ethyl valerate) שריחו מזכיר תפוח המשמש כתוסף מזון ופנטיל ולריאט או פנטיל פנטונאט (Pentyl pentanoate) המקנה ארומת תפוח ולעיתים אננס.

קישורים חיצוניים
----------------

ויקישיתוף מדיה וקבצים בנושא **חומצה ולרית** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4187355-5

 |
**קבוצת אלון בע"מ** היא חברת החזקות ורשת מפעלי תעשייה ישראלית בשליטת משפחת אלון. החברה הוקמה בשנת 1974, על ידי רפאל אלון ועוסקת בייצור פתרונות ברי קיימא לתחום איכות הסביבה ובפרט מוצרי תברואה וכלי אצירה. החברה מנוהלת כיום על ידי שרון וזהר אלון.

עיקר הפעילות העסקית של החברה הוא מול רשויות מקומיות, משרדי ממשלה ומערכת הביטחון הישראלית.

פיתוח וטכנולוגיה
----------------

החברה מפתחת ומייצרת מתקני תברואה מסוגים שונים, בהם: משאיות אשפה מסוגים שונים כמו משאיות שמרוקנות את האשפה מהפח/המכולה לתוכן בשכונות מגורים, משאיות שמשנעות מכולות אשפה גדולות ופורקות את האשפה מהן באתר הפריקה על ידי זרוע, משאיות עם מנוף לאיסוף גזמי עצים ופסולת חריגה בגודלה, משאיות לשאיבת בקבוקים, דחסני אשפה נייחים, הקמת תחנות מעבר והפרדה לפסולת וכלי אצירה כגון פחים טמוני קרקע, דחסניות טמונות בקרקע ובמות הרמה תת-קרקעיות.

פעילויות
--------

לקבוצה מספר חטיבות. חטיבה העוסקת בתחום תחנות המעבר והפרדה לפסולת. חטיבה נוספת עוסקת באיסוף אשפה והפקת חומרים למיחזור, הפרדתם לחומרי גלם ושינועם למפעלי המיחזור.. חטיבה אחרת עוסקת בהשכרת שטחי תעשייה ומבנים אשר בבעלות הקבוצה. כמו כן, לקבוצה יש חברת בת העוסקת בביצוע עבודות הנדסיות.

חברות-בת, חברות מוחזקות וחברות קשורות
-------------------------------------

* "נוי שירותי תברואה" - לשעבר "המנוף אילת": חברה לאיסוף ופינוי פסולת, מיחזור והפעלת תחנות מעבר.
* "קבוצת אלון" - לשעבר "אלון מתכת": ארבעה מפעלי ייצור הממוקמים בא.ת. ברקן, ורשת מוסכי שירות למשאיות אשפה ודחסני אשפה נייחים הממוקמים בשדרות, ברקן, אילת, אזור, ירושלים וחיפה.
* "קבוצת אלון השקעות": מפעלי מתכת למסגרות כבדה.
* "קבוצת אלון תשתיות" לעבודות בניין ועבודות הנדסיות.

פיגוע הירי במפעל בברקן
----------------------

 ערך מורחב – **פיגוע הירי באזור התעשייה ברקן**  

ב-7 באוקטובר 2018 התרחש פיגוע ירי במפעל "אלון" באזור התעשייה ברקן, ובו מחבל פלסטיני שעבד במפעל רצח שניים מעובדי המפעל.

קישורים חיצוניים
----------------

* אתר האינטרנט הרשמי של קבוצת אלון

הערות שוליים
------------
**ג'וזף הורוביץ** (באנגלית: **Joseph Horovitz**;‏ 26 במאי 1926 – 9 בפברואר 2022) היה מלחין ומנצח אנגלי יהודי.

ביוגרפיה
--------

ג'וזף הורוביץ נולד בווינה למשפחה יהודית. בשנת 1938 המשפחה נמלטה לבריטניה. אביו היה מוציא לאור שייסד את Phaidon Press.

ג'וזף הורוביץ למד שפות באוניברסיטת אוקספורד. לאחר סיום הלימודים הוא למד הלחנה בקולג' המלכותי למוזיקה בלונדון והמשיך אצל נדיה בולאנז'ה בפריז.

בשנת 1950 הוא מונה למנהל המוזיקלי של תיאטרון בבריסטול. במקביל הוא היה מנצח בהופעות אופרה ובלט והופיע ברחבי אירופה וארצות הברית.

בשנת 1961 הוא מונה לפרופסור בקולג' המלכותי למוזיקה. בין תלמידיו היה מרטין אלרבי.
החל משנת 1970 הוא היה חבר מועצה של האקדמיה הבריטית של פזמונאים, מלחינים וכותבים.

במהלך הקריירה הורוביץ כתב 16 בלטים ו-2 אופרות. בנוסף הוא כתב קונצרטים, חלקם היו בסגנון ג'אז.

ג'וזף הורוביץ עסק גם בכתיבת מוזיקה ליטורגית. בשנת 1977 יצירתו בוצעה בקתדרלת סנט פול. הורוביץ כתב מוזיקה למספר סרטים.

על יצירותיו, הוענקו להורוביץ מספר פרסים כולל מדליית חבר העמים הבריטי ומדליית זהב מעיריית וינה.

הוא נפטר ב-9 בפברואר 2022.

קישורים חיצוניים
----------------

* ג'וזף הורוביץ, במסד הנתונים הקולנועיים IMDb (באנגלית)
* ג'וזף הורוביץ, באתר קומפוניסטן דר גגנווארט
* ג'וזף הורוביץ, באתר MusicBrainz (באנגלית)
* ג'וזף הורוביץ, באתר Discogs (באנגלית)
* קורות חיים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262975205171
* BNE: XX937168
* BnF: cb140326412 (data)
* GND: 128639199
* ISNI: 0000 0001 1071 0557
* LCCN: n81028117
* LNB: 000019299
* MusicBrainz: c46d6ba3-9544-4432-8d47-9cc7d364165f
* NLA: 35277531
* NTA: 100853811
* RERO: 02-A012437713
* SELIBR: 189728
* SNAC: w63n38jx
* SUDOC: 083049835
* VIAF: 74274253
* WorldCat: lccn-n81028117

 |
מפת רובעי תל אביב: שכונות עבר הירקון משתרעות
ברבעים 1 ו-2
מרכז מיקאדו בתל ברוך צפון
בתים ברמת אביב א'
קריית עתידים
**שכונות עבר הירקון** הוא השם הכולל לשכונות הנמצאות מצפון לנחל הירקון, בצפון תל אביב. שכונות אלה משתרעות על פני 21 אלף דונם, המהווים כ־41% משטח העיר, ומתגוררים בהן כ-24% מתושבי העיר.

השכונות התפתחו בהדרגה, ובאזור זה נמצאת עיקר הבנייה של תל אביב עד היום. לאזורים אלה של העיר היה ביקוש גבוה מאז קום המדינה בשל היותם קרובים יחסית למרכז העיר אך רחוקים דיו כדי להוות שכונות פרבריות שקטות. גם כיום, למעשה, מתפקדות רובן כפרברי העיר. הן אינן מחוברות אל המרקם העירוני של מרכז תל אביב, או לערים האחרות המשיקות לאזור: רמת גן, בני ברק ורמת השרון.

אוכלוסיית השכונות, בממוצע, היא האמידה ביותר בעיר וכן בין האוכלוסיות האמידות ביותר בישראל כולה. עם זאת, קיימים בה גם חלקים כגון שכונת נווה שרת הנבדלת מבחינה זו משאר השכונות. הביטוי "צפוני", או "צפונבוני", אשר התייחס בעבר אל שכונות הצפון הישן של תל אביב אשר יושבו בשנות ה-30 וה-40 על ידי יוצאי אירופה אמידים, מתייחס היום בעיקר לתושביהם העשירים של שכונות אלה כמו גם לערים המבוססות הנוספות שמצפון לעיר (הרצליה, רמת השרון ורעננה).

השכונות מחולקות ביניהן לשתי קבוצות: שכונות צפון-מערב הנמצאות ממערב לנתיבי איילון ומוגדרות כרובע מס' 1 בחלוקה האדמיניסטרטיבית של העירייה, ושכונות צפון-מזרח הממוקמות ממזרח לאיילון ומוגדרות כרובע מס' 2. בין שני אזורים אלה מחבר ציר תנועה אחד בלבד - שדרות קרן קיימת לישראל, ובנוסף אליו שדרות רוקח כציר תחבורה עיקרי העובר בין השכונות לנחל הירקון ומחבר אותן עם מרכז העיר.

כל שכונות עבר הירקון פועלות באופן עצמאי ממרכז העיר מבחינת כל השירותים הקהילתיים (בתי ספר, גני ילדים, בריאות) ובהן מספר אתרים חשובים המשרתים את כלל העיר ואף את מרחבה המטרופוליני. על אלה נמנים פארק הירקון, אוניברסיטת תל אביב, גני התערוכה, הלונה פארק של תל אביב וקריית החינוך של תל אביב, וכן אזורי התעסוקה אזור תעשייה עבר הירקון וקריית עתידים.

ברובע עובר שביל ישראל דרך תל ברוך ופארק הירקון.

שכונות צפון־מזרח תל אביב
------------------------

* הדר יוסף
* מעוז אביב
* נאות אפקה
* תל ברוך
* שיכון דן
* שכונת רביבים
* ישגב
* רמת החייל
* נווה שרת
* צהלה
* גני צהלה
* רמות צהלה
* המשתלה
* תל ברוך צפון

שכונות צפון־מערב תל אביב
------------------------

* רמת אביב
* נווה אביבים
* רמת אביב ג'
* רמת אביב החדשה
* אפקה
* נופי ים
* צוקי אביב (לשעבר ״אזורי חן״. השכונה מאגדת בתוכה את השכונות: אזורי חן, גימל החדשה, מגדלי נאמן וסי אנד סאן)
* כוכב הצפון
* תוכנית ל'

ראו גם
------

|  |  |
| --- | --- |
| פורטלפורטל | **עיינו גם בפורטל תל אביב-יפו** |

* שייח מוניס
* הצפון הישן
* שפך הירקון
* רובעי תל אביב-יפו

קישורים חיצוניים
----------------

ירון בסלב, העשור הראשון להתפתחות שכונות תל אביב שמעבר לירקון, 1947–1958, מתוך עיונים בתקומת ישראל. 2013

הערות שוליים
------------

1. ↑  על פי התוכנית האסטרטגית של עיריית תל אביב-יפו, 2004, פרק "אזורים בעיר"
**תסמונת גולדֶנְהַר** (באנגלית: **Goldenhar Syndrome** או **Oculo-Auriculo-Vertebral [OAV] syndrome**) היא פגם מולד נדיר, המאופיינת על ידי טווח הפגיעה המבנית באזור הפנים – לרוב בצד אחד עם מומים באפרכסת ובאוזן הפנימית, בעיניים, באף, בחך הרך, בשפה ובלסת התחתונה – וכן גידולי עור קטנים לאורך הלחיים בין האפרכסת לקצה הפה. התסמונת מקושרת גם למומים במבנה החוליות ולליקויים במבנה הלב.

שם התסמונת
----------

התסמונת תועדה לראשונה בשנת 1952 על ידי מוריס גולדנהר.

הגורמים למחלה
-------------

הגורמים למחלה אינם ידועים, וברוב המקרים היא נחשבת לרב-סיבתית; לאחרונה היו עדויות לדפוסים משפחתיים. יש ראיות אנקדוטיות הדורשות-ביסוס הקושרות חשיפה מסוימת לרעלנים (כגון דיוקסין) במשך תקופת ההיריון ולפניה.

דרכי הטיפול
-----------

הטיפול הוא בדרך כלל כירורגי, על מנת לסייע לילד בהתפתחות ולתיקון המומים בפנים או בחוט השדרה, בהם השתלות עצם בלסת, תיקון החך/השפה, תיקון פגמים לבביים, ניתוחים בחוט השדרה, ניתוחים אסתטיים להורדת גידולי עור, ועזרי שמיעה המותקנים באוזן אחת או בשתי האוזניים.
חלק מבעלי התסמונת יסתייעו, לכשיגדלו, בעזרי שמיעה או במשקפיים.

קישורים חיצוניים
----------------

ויקישיתוף מדיה וקבצים בנושא **תסמונת גולדנהר** בוויקישיתוף
* מירב לוי דיאמנט, "רוצה להיות ילד רגיל". מגזין "ערב ערב באילת", גיליון 2259 (19/10/2006)
* תיקוני עיוותי פנים - מרכז שניידר לרפואת ילדים
* מחלות קרנית בילדים - ד"ר אריה מרקוביץ(הקישור אינו פעיל)
* בלוג איתן – תסמונת גולדנהאר

* FACES: The National Craiofacial Association - Assisting children and adults with facial differences due to birth defects, trauma, or cancer
* Goldenhar UK Support Group
* Changing Faces - A UK based charity working with facial disfigurement

הערות שוליים
------------

1. ↑  M. Goldenhar. Associations malformatives de l’oeil et de l’oreille, en particulier le syndrome dermoïde epibulbaire-appendices auriculaires-fistula auris congenita et ses relations avec la dysostose mandibulo-faciale. Journal de génétique humaine, Genève, 1952, 1: 243-282.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**סווטלנה קונסטנטינובנה קולסניצ'נקו** (ברוסית: **Светлана Константиновна Колесниченко**; ‏נולדה ב-20 בספטמבר 1993) היא שחיינית צורנית רוסייה. היא אלופה אולימפית (ריו דה ז'ניירו 2016) בתחרות הקבוצתית, אלופת עולם (שאנגחאי 2011, ברצלונה 2013, קאזאן 2015, בודפשט 2017 וקוואנגג'ו 2019) בעלת 14 מדליות זהב, מהן 3 אישיות, אלופת אירופה (ברלין 2014, לונדון 2016 וגלאזגו 2018) בעלת 8 מדליות זהב, מהן 2 אישיות ואלופת האוניברסיאדה (קאזאן 2013) בעלת 2 מדליות זהב.

ביוגרפיה
--------

קולסניצ'נקו נולדה וגדלה בגטצ'ינה, מחוז לנינגרד, רוסיה.

### 2011

באליפות העולם שנערכה בשאנגחאי, סין בשנת 2011 זכתה קולסניצ'נקו ב-3 מדליות זהב בתרגילים קבוצתיים (טכני, חופשי ומשולב).

### 2013

באליפות העולם שנערכה בברצלונה, ספרד בשנת 2013 זכתה קולסניצ'נקו ב-3 מדליות זהב, 2 בתרגיל זוגות, (טכני וחופשי) ובתרגיל קבוצתי (חופשי).

### 2015

באליפות העולם שנערכה בקאזאן, רוסיה בשנת 2015 זכתה קולסניצ'נקו ב-3 מדליות זהב בתרגילים קבוצתיים (טכני, חופשי ומשולב).

### 2016

באולימפיאדת ריו דה ז'ניירו (2016) זכתה קולסניצ'נקו במדליית זהב בתחרות הקבוצתית.

### 2017

באליפות העולם שנערכה בבודפשט, הונגריה בשנת 2017 זכתה קולסניצ'נקו ב-4 מדליות זהב, 2 בתרגיל אישי (טכני וחופשי) ו-2 בתרגיל זוגות (טכני וחופשי).

### 2018

באליפות אירופה שנערכה בגלאזגו, סקוטלנד בשנת 2018 זכתה קולסניצ'נקו ב-4 מדליות זהב, 2 בתרגיל אישי (טכני וחופשי) ו-2 בתרגיל זוגות (טכני וחופשי).

### 2019

באליפות העולם שנערכה בקוואנגג'ו, קוריאה הדרומית ביולי 2019 זכתה קולסניצ'נקו בשתי מדליות זהב בתרגיל אישי (טכני) ובתרגיל זוגות (טכני).

קישורים חיצוניים
----------------

ויקישיתוף מדיה וקבצים בנושא **סווטלנה קולסניצ'נקו** בוויקישיתוף

* סווטלנה קולסניצ'נקו, באתר olympedia.org
**משפט גאוס-בונה** הוא משפט יסודי בגאומטריה דיפרנציאלית, הקושר את הגאומטריה והטופולוגיה של משטחים. לפי המשפט, האינטגרל על העקמומיות של המשטח שווה תמיד למאפיין אוילר שלו. המשפט קרוי על שם גאוס, שהכיר את המשפט אך לא פרסם אותו, ופייר אוסיאן בונה (אנ') שפרסם מקרה פרטי שלו ב-1848.

המשפט
-----

תהי M יריעה רימנית קומפקטית ממד 2. נסמן ב-K את עקמומיות גאוס של המשטח. אם המשטח נטול שפה, מתקיים {\displaystyle \int \_{M}K\;dA=2\pi \chi (M),\,}, כאשר *dA* הוא אלמנט השטח של המשטח, ו-{\displaystyle \chi (M)} הוא מציין אוילר (שהוא תמיד מספר שלם). כידוע, אם המשטח בר-כיוון, אז מציין אוילר שלו שווה ל-{\displaystyle 2-2g}, כאשר g הוא הגנוס של המשטח.

אם למשטח יש שפה {\displaystyle \partial M}, נסמן ב-{\displaystyle k\_{g}} את העקמומיות הגאודזית של השפה. אז {\displaystyle \int \_{M}K\;dA+\int \_{\partial M}k\_{g}\;ds=2\pi \chi (M),\,}, כאשר *ds* הוא אלמנט האורך של השפה. במקרה שהשפה חלקה למקוטעין, יש לפרש את האינטגרל {\displaystyle \int \_{\partial M}k\_{g}\;ds} כסכום של האינטגרלים על הקטעים החלקים, ועוד סכום הזוויות בפינות. כאשר מפרשים בצורה זו את האינטגרל הקווי, ניתן לראות בבירור כיצד המשפט מכליל תוצאות רבות שקדמו לו; משפט ז'יראר ומשפט דאקרט על פאונים הם תוצאות מיידיות מן המשפט.

דוגמאות והשלכות
---------------

הטופולוגיה של משטח רימן קומפקטי אינה מסובכת: מציין אוילר מגדיר את המשטח. עם זאת, על כל מבנה טופולוגי אפשר להשרות את המבנה המטרי באינסוף דרכים. משפט גאוס-בונה מראה שבכל הדרכים האלה אינטגרל העקמומיות הוא קבוע. במילים אחרות (כשאין למשטח שפה), העקמומיות הממוצעת עומדת ביחס הפוך לשטח. לדוגמה, מציין אוילר של כדור הוא 2. עקמומיות-גאוס של כדור נעשית קטנה יותר ככל שהכדור גדל: העקמומיות של כדור ברדיוס R היא {\displaystyle 1/R^{2}}. לפי משפט גאוס-בונה, יוצא ששטח הכדור כפול העקמומיות הקבועה הזו שווה תמיד ל-{\displaystyle 4\pi }. 

הקומפקטיות היא תנאי הכרחי במשפט: לעיגול היחידה הפתוח עקמומיות אפס, ולכן האינטגרל של העקמומיות שווה גם הוא לאפס; אבל לעיגול יש מציין אוילר 1. אכן, אם מוסיפים לכדור הפתוח את השפה שלו, השוויון מתקיים, משום שהאינטגרל על פני עקמומיות השפה הוא 2\pi .

הטורוס, שמציין אוילר שלו הוא 0, מספק דוגמה חשובה נוספת. אפשר לבנות אותו על ידי זיהוי הצלעות המנוגדות בריבוע, כך שהעקמומיות היא אפס בכל נקודה, וממילא העקמומיות הממוצעת היא אפס. כאן התוצאה אינה מפתיעה. אבל השיכון הטבעי של הטורוס במרחב האוקלידי מספקת לו עקמומיות חיובית בחלק החיצוני, ושלילית בחלק הפנימי. משפט גאוס-בונה מבטיח שאלו מאזנות זו את זו, והעקמומיות הממוצעת היא אפס בכל שיכון אפשרי.

טריאנגולציה של משטחים מספקת למשפט גרסאות קומבינטוריות.

הכללות
------

משפט רימן-רוך ומשפט האינדקס של אטיה-זינגר מכלילים את משפט גאוס-בונה.

קישורים חיצוניים
----------------

* משפט גאוס-בונה, באתר MathWorld (באנגלית)
תאורת לילה במחלף, יוני 2009
**מחלף נתניה** (או "מחלף נתניה צפון" או "מחלף הרצל") הוא מחלף המקשר בין כביש 2 (כביש החוף) לכביש 57 ולכניסה הצפונית של נתניה. המחלף בנוי מגשר שמחבר בין כביש 57 לבין רחוב הרצל וחולף מעל כביש 2. המחלף נפתח לתנועה בשנת 1979‏.

המעבר בין כבישי המחלף מתבצע באמצעות שתי לולאות, שתי רמפות ומערכת רמזורים. מבנה המחלף משלב רמפות של מחלף יהלום ומחלף עלה תלתן.

משני צידי המחלף, על כביש 2, קיימים מסעפים לתחבורה ציבורית של קווי אגד, מטרופולין, ומוניות שירות, אשר משרת את הנוסעים בתחבורה הציבורית בין תל אביב לחיפה.

מחלף נתניה מהווה עורק תחבורה ראשי, מפני שהוא מצוי בכניסה הראשית לנתניה, בהמשך רחוב הרצל ממוקם קניון השרון והמרכז העירוני של נתניה. ממזרח למחלף נמצאות השכונות המזרחיות של נתניה, נווה איתמר, נאות גנים וקרית השרון ואזור התעשייה קריית אליעזר - אזור תעשייה אשר מאוכלס ברובו בתעשייה כבדה, תעשייה זעירה, מוסכים בתי מסחר ומסעדות. בהמשך ניתן להגיע דרך כביש 57 לצומת השרון ("צומת בית ליד"), כביש 4, כפר יונה ויישובי עמק חפר.

החברה לפיתוח נתניה החלה להאיר את המחלפים והגשרים בעיר בנורות צבעוניות במסגרת פרויקט עירוני. סימון הגשרים נועד לסייע בזיהוי כניסות מרכזיות לעיר. תאורת הגשרים בוצעה באמצעות פסי 'לד'.

קישורים חיצוניים
----------------

* ISRAEL, Netanya TODAY. Video Walk, סרטון באתר יוטיוב (אורך: 1:30:30) - טיול וידאו במחלף נתניה וסביבתו, מאי 2020

הערות שוליים
------------

1. ↑  אתר החברה הלאומית לדרכים בישראל, סעיף בדרכים / מחלפים

|  |  |  |
| --- | --- | --- |
| **הקודם**:**מחלף גשר השלום** | **מחלפים בכביש 2** | **הבא**:**מחלף איינשטיין** |
אגן הניקוז של נהר הוולגה
**אזור הוולגה** (ברוסית: **Поволжье** ,פירוש מילולי: "לאורך הוולגה") הוא אזור היסטורי ברוסיה המקיף את אגן הניקוז של נהר הוולגה, הנהר הארוך ביותר באירופה.

אזור הוולגה מופרד מבחינה תרבותית לשלושה חלקים:

* אזור הוולגה העליון - מתחיל ממוצא נהר הוולגה במחוז טבר ומשתרע עד לשפך נהר אוקה בניז'ני נובגורוד.
* אזור הוולגה התיכון - מתחיל משפך נהר אוקה ומשתרע עד לשפך נהר קאמה שממקם מדרום לקאזאן.
* אזור הוולגה התחתון - מתחיל משפך נהר הקאמה ומשתרע עד לאזור הדלתא של נהר הוולגה בים הכספי אשר במחוז אסטרחן.

הגבולות הגאוגרפיים של אזור הוולגה מעורפלים, והמונח "אזור הוולגה" משמש כיום בעיקר כאשר מתייחסים לאזור הוולגה התיכון ולאזור הוולגה התחתון אשר נכללים במחוז הפדרלי של הוולגה ובאזור הכלכלי של הוולגה.

תצלום של דלתת הוולגה במרכז אסיה. נהר הוולגה זורמת דרך האזורים הצפון-מערביים של מזרח אירופה אל אזורי הערבות הדרום-מערביות של מרכז אסיה.

היסטוריה
--------

לפי מקורות שונים אזור הוולגה היה מיושב לאורך ההיסטוריה בעיקר על ידי סלאבים, טורקים וויקינגים. לפובולז'יה היה חלק חשוב בהתפתחות של רוסיה הקדומה. נהר הוולגה שימש במקור בעיקר סוחרים מהמזרח ואת הוויקינגים.

דמוגרפיה
--------

באזור הוולגה נמצא חלק גדול מאוכלוסיית רוסיה, כאשר הערים הגדולות ירוסלבל, קוסטרומה, ניז'ני נובגורוד, צ'בוקסרי, קאזאן, אוליאנובסק, טוליאטי, סמרה, סראטוב, וולגוגרד ואסטרחן כולן ממוקמות ישירות על נהר הוולגה. ערים מרכזיות אחרות אשר ממוקות לאורך יובלי הוולגה כוללות בין היתר את ריאזאן, דזרז'ינסק, קלוגה ואוריול על נהר אוקה, פנזה על נהר סורה, פרם ונאברז'ניה צ'לני על נהר הקאמה, יושקר-אולה על נהר מלאיה קוקשאגה ודימיטרובגראד על נהר הבולשוי צ'רמשאן.

ערים מרכזיות הממוקמות על יובלי הוולגה כוללות בין היתר את בירת רוסיה והעיר המאוכלסת ביותר ברוסיה מוסקבה, אשר ממוקמת על נהר מוסקבה, שהוא יובל של נהר אוקה. העיר קירוב ממוקמת על נהר ויאטקה, ואופה, סטרליטמק וסלאוואט ממוקמות על נהר בלאיה - שניהם יובלים של נהר קאמה.

ראו גם
------

* המחוז הפדרלי של הוולגה
* הרעב ברוסיה הסובייטית (1921–1922)

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **אזור הוולגה** |
| ויקישיתוף תמונות ומדיה בוויקישיתוף: **אזור הוולגה** |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ge163368

 |
**קרל רודק** (בגרמנית: **Carl Rodeck**‏; 13 בספטמבר 1841 – 14 באפריל 1909) היה צייר נוף, ציור ימי ודיוקן גרמני.

ביוגרפיה
--------

אביו היה ליתוגרף ובשנת 1842 עברה משפחתו להמבורג כדי לפתוח עסק משלהם. בין השנים 1863 עד 1866 למד בהדרכתו של ארנולד בוקלין, פרדיננד פאוולס ואלכסנדר מיכאליס בבית הספר של ויימאר. לאחר מכן חזר לזמן קצר להמבורג בשנת 1869, בעקבות מחלת אביו. נסע לברלין ללימודים נוספים ואז, בשנת 1871, חזר להמבורג, שם קנה מקום מגורים קבוע.

קריירה
------

לאחר מות אביו הוא סגר את העסק הליתוגרפי והתמסר כולו לציור.

הוא מצא במהירות את הנושאים ליצירותיו. בעיקר ציורי שמן או צבעי מים. הוא תיאר את היער הגרמני, את הנוף של האלבה התחתונה ואת הנמל העתיק של המבורג והיה כל הזמן בדרכים עם ציוד ציור ורישום. בשנת 1869 היה המבורגר קונסטווריין הלקוח הראשון שלו והמשיך לקנות את עבודותיו לאורך כל שנות השבעים.

הוא היה מיוצג בכל התערוכות הגדולות, כולל המבורג והנובר, ולאחר מכן בברלין, דרזדן ומינכן. הוא הציג גם בווינה ובלונדון. בשנים מאוחרות יותר הוא התעניין יותר ויותר בציור פורטרטים.

נסיעה לימודית הביאה אותו לנורווגיה. יחד עם חברו קרל אוסטרלי הוא ביקר בהולנד, בלגיה ואנגליה, שם היו לו קרובי משפחה מנישואין. (אחיו היה גיסו של הצייר האנגלי לורנס אלמה-טדמה.) כמקור הכנסה נוסף נתן שיעורים פרטיים בציור ורישום לצעירות מהמעמד הגבוה של המבורג.

חיים אישיים
-----------

תלמידיו כללו את האחיות מולי קרמר והלן קרמר, וכן את אשתו השנייה מריה האסטט (בתו של אדריכל מהמבורג) לה נישא בשנת 1888.

בשנת 1907 פרש מציור.

ב־14 באפריל 1909 הוא נפטר, גופתו נשרפה והכד הוצב בבית העלמין באולסדורף.

גלריה
-----

* 
* 
* 
*

קישורים חיצוניים
----------------

ויקישיתוף מדיה וקבצים בנושא **קרל רודק** בוויקישיתוף

הערות שוליים
------------

1. ↑  Ontdek schilder Carl Rodeck, rkd.nl (בהולנדית)
2. ↑  Verzeichniss der Werke lebender Künstler auf der 54. Ausstellung der Königlichen Akademie der Künste im provisorischen Ausstellungsgebäude ... www.digishelf.de
3. ↑  "Carl Rodeck"

|  |  |
| --- | --- |
| בקרת זהויות עריכת הנתון בוויקינתונים | 
* GND: 1035119129
* ISNI: 0000 0000 7055 5715
* RKD: 67500
* ULAN: 500080730
* VIAF: 96258536
* WorldCat: viaf-96258536

 |
מבנה המטה הכללי ברינגשטראסה, וינה
**המטה הכללי הקיסרי והמלכותי** (בגרמנית:  **k.u.k. Generalstab**, בהונגרית: **Cs. es K. Vezérkar**) היה המטה הכללי של הצבא האוסטרו-הונגרי, שפעל בין 1867–1918.

ארגון
-----

בעקבות הפשרה האוסטרו-הונגרית של 1867, הפכה האימפריה האוסטרית לממלכה דואלית. פרנץ יוזף הראשון הפך במקביל לקיסר אוסטריה ולמלך הונגריה. במסגרת פשרה זו, הצבא האוסטרו-הונגרי היה מחולק לשלושה צבאות נפרדים: הצבא המשותף, שחייליו גויסו מכל רחבי האימפריה, הלנדווהר הקיסרי והמלכותי, שחייליו גויסו משטחי אוסטריה, וההונבד המלכותי, שגויס משטחי הונגריה. בעתות שלום, הקשר בין שלושת הצבאות היה קלוש, אולם בעתות מלחמה הם היו אמורים לפעול כגוף אחד.

הקיסר שימש כמפקד העליון של כל שלושת הצבאות. המטה הכללי נועד לרכז את פעילות כל שלושת הצבאות, והיה אחראי על הכנת תוכניות צבאיות וביצוען. באופן רשמי, ראש המטה הכללי היה כפוף למשרד המלחמה, שהיה אחד משלושת המשרדים היחידים שהיו משותפים לשתי הממלכות (יחד עם משרד האוצר ומשרד החוץ). עם זאת, ראש המטה הכללי הוגדר כיועצו הצבאי העליון של הקיסר, ולפיכך נהנה מגישה ישירה אליו. עובדה זו אפשרה לו לעקוף את הוראות שר המלחמה באמצעות הוראות מהקיסר עצמו.

עד 1896, התקיים במקביל למטה הכללי מטה נוסף בשם "מטה הארטילריה" אשר היה אחראי על תפקוד חיל התותחנים. מטה זה פעל בצורה עצמאית ולא היה כפוף למטה הכללי.

עם פרוץ מלחמת העולם הראשונה, ויתר הקיסר פרנץ יוזף על תפקידו כמפקד העליון, והעביר אותו לידי הארכידוכס פרידריך, דוכס טשן. כאשר הארכידוכס קרל עלה לשלטון, הוא נטל לעצמו מחדש את תפקיד המפקד העליון. עם סיום המלחמה הוא ויתר על התפקיד כדי שלא יאלץ לחתום על הסכם הכניעה שסיים את המלחמה. את מקומו בתפקיד מילא הרמן קבש.

שירות
-----

במטה הכללי שירתו קצינים זוטרים רבים בתפקידים שונים. השירות במטכ"ל נחשב למובחר מאוד, והקצינים המשרתים נדרשו להוכיח לפני כן שירות יעיל ואיכותי, כמו גם ציונים טובים בבתי הספר הצבאיים. קצינים המשרתים במטכ"ל לבשו מדים מיוחדים שהבדילו אותם משאר חיילי הצבא. בוגרי המטכ"ל שובצו לאחר מכן במגוון תפקידים בכירים.

ראשי המטה הכללי
---------------

| דיוקן | שם | תחילת כהונה | סיום כהונה |
| --- | --- | --- | --- |
|  | פרנץ פון יון | 1867 | 1869 |
|  | יוזף פון גלינה | 1869 | 1874 |
|  | פרנץ פון יון | 1874 | 1876 |
|  | אנטון פון שנפלד | 1876 | 1881 |
|  | פרידריך פון בק-רז'יקובסקי | 1881 | 1906 |
|  | קונרד פון הצנדורף | 1906 | 1911 |
|  | בלזיוס פון שמואה | 1911 | 1912 |
|  | קונרד פון הצנדורף | 1912 | 1917 |
|  | ארתור ארץ פון שטראוסנבורג | 1917 | 1918 |
|

לקריאה נוספת
------------

* Lackey, Scott W. *The Rebirth of the Habsburg Army: Friedrich Beck and the Rise of the General Staff*. Greenwood Press, 1995.
* Rothenberg, Gunther E. *The Army of Francis Joseph*. Purdue University Press, 1998.
* Sondhaus, Lawrence. *Franz Conrad Von Hötzendorf: Architect of the Apocalypse*. Humanities Press, 2000.
**פסיכולוגיה טרנספרסונלית** היא זרם בפסיכולוגיה שהחל להתפתח בשנות ה-60 של המאה ה-20. משמעות המושג טרנספרסונל הוא "מעבר לאדם", "מעבר לאישיות", "מעבר לאגו ולעצמי", "ספיריטואלי", "רוחני". ההוגים העיקריים שמהם נשאבו רעיונותיה של השיטה הם קרל גוסטב יונג, ויליאם ג'יימס ואברהם מאסלו.

חוקרים בתחום הפסיכולוגיה הטרנספרסונלית טוענים כי התפתחות התודעה האנושית אינה נעצרת ומגיעה לשיאה כשהאגו הופך לבוגר, בריא ומפותח, אלא כי בפני האדם פתוחות תמיד אפשרויות ואופקים נוספים להרחבת התודעה הכוללים הכרה רוחנית-קוסמית. הכרה זו יכולה להתרחש דרך חוויות רוחניות הכוללות התרחבות והארכה של המודעות מעבר לגבולות הרגילים של האגו ומעבר למגבלות הזמן והמרחב. אפשר להמשיל את הפסיכולוגיה הטרנספרסונלית לעץ: הצמרת היא הטרנספרסונל (הרוח, מעבר לאישי), והשורשים הם הפסיכולוגיה (גוף נפש - האישי). 

הפסיכולוגיה הטרנספרסונלית מהווה מעין ממד נוסף לגישות אחרות ואינה מחליפה אותן, ולכן היא אקלקטית מטבעה ומוסיפה התמקדות נוספת בהרחבת היכולות האנושיות, שהגישות האחרות לא התייחסו אליהן או התעלמו מהן. הפסיכולוגיה הטרנספרסונלית מתייחסת למהות האדם – לנשמה, לניצוץ האלוהי (ולא בהכרח במובן של פולחן דתי). הגישה הטרנספרסונלית מתייחסת לאדם כאל שלם, תוך התייחסות להיבטים הגופניים, הנפשיים והרוחניים שלו. דרך העבודה נבנית כדי לסייע למטופל (או למשתתפי קבוצה) לפתוח את ליבו לטבעו הרוחני ולאפשר לאיכויותיו של טבע זה לבוא לידי ביטוי, כך שהמפגש עם העצמי ועם האחר יהיה אותנטי ועמוק יותר. הגישה מציעה הזדמנות להבין כי יש משמעות ותכלית לקשיים ולקונפליקטים שאותם אנו חווים במהלך החיים.

לפי תפיסה זו, כולנו באים לעולם כשבתוכנו גלומות סגולות אנושיות כגון חמלה, שלווה, אהבה, ענווה ועוד. ככל שהאדם מתבגר, הוא עוטה שכבות מגן וחומות של חוקים, פחדים ודפוסי התנהגות שמקשים עליו להתחבר לכוחות הטמונים בו מלידה. במסגרת הפסיכולוגיה הטרנספרסונלית מתרחשות התבוננות, הקשבה ועבודה עצמית המקרבות את האדם לסגולותיו הראשוניות כך שמתחזקת בו תחושת השלמות והשלווה. לעיתים בשילוב תרגול יוגה.

לפי גישה זו, המטפל יקשיב מעבר ל"סיפור" ויתרכז בשאלה: מהו הדבר העמוק אליו שאליו כמהה נפש המטופל או המטופלת? מהן התחושות העומדות בבסיס הווייתו? מהי הלמידה או השיעור שטמון בסיפור החיים? אילו איכויות התפתחו בו או בה כתוצאה מהחוויות שחוו? העלאת שאלות בקרב המטופלים, כגון: מהי משאלתי העמוקה ביותר? מה מפיח בי כוחות? מה משתק או "ממית" אותי? מי או מה הוא "אלוהים" עבורי? למה אני נצמד בלי להרפות? מה פירוש לחיות את החיים במלואם מבחינתי? האם חשתי בחיי קרבה או חיבור לדבר מה גדול ממני?

לא ניתן ללמוד פסיכולוגיה בגישה טרנספרסונלית רק בדרך אינטלקטואלית. יש צורך לחוש אותה, שכן מדובר פה ב"מהות" האנושית שמעבר למילים. הכלי העיקרי בעבודה הוא אישיותו ותודעתו של המטפל, ולכן חשוב שתהיה אינטגרציה של כל החלקים השונים שבו, ושיחיה את חייו מתוך חיבור ל"טרנספרסונל" שלו עצמו.

קישורים חיצוניים
----------------

ויקישיתוף מדיה וקבצים בנושא **פסיכולוגיה טרנספרסונלית** בוויקישיתוף
* אתר איגוד הפסיכולוגיה הטרנספרסונלית (ATP)

הערות שוליים
------------

1. ↑  Wilber, 1977; Strohl, 1998; Grof, 1988; Rowan, 1993

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541583205171
* LCCN: sh86001276
* NDL: 01189057
* NKC: ph116477

 |
**AGILE** (ראשי תיבות באיטלקית של Astro‐Rivelatore Gamma a Immagini Leggero - **גלאי הדמיה אסטרו-גמא קל משקל**) הוא טלסקופ החלל ששוגר לחלל בשנת 2007 ונכון לאוגוסט 2023 נמצא בניצול.

משימה
-----

AGILE היא משימה של סוכנות החלל האיטלקית לחקר מקורות קרני גמא וקרני רנטגן. על הלוויין הותקנו מספר מכשירים:

* רגש קרני גמא Gamma Ray Imaging Detector (GRID) שרגיש לאנרגיות MeV ‏ 50- ‏ GeV ‏ 30
* רגש קרני רנטגן SuperAGILE (SA) לאנרגיות בתחום 18 – 60 keV
* קלורימטר לגילוי התפרצויות אנרגיה Mini-Calorimeter (MCAL) בתחום KeV ‏ 350 - MeV ‏ 100
* מערכת סינון Anti-coincidence System (AC) לסינון מידע לא רלוונטי.

השיגור בוצע ב-23 באפריל 2007 ממרכז החלל סאטיש דאוון בעזרת משגר מדגם PSLV. כבר באותו יום נוצר קשר עם הלוויין על ידי מדעני מרכז הבקרה שנמצא בקניה. משם הנתונים מועברים מרכזי עיבוד נתונים באיטליה.

במהלך שנות פעילות מכשירי הלוויין העבירה מידע רב. בין היתר התגלו מקורות קרני גמא חדשים. על גילוי וניתוח קרני גמר מערפילית הסרטן לצוות הפרויקט בראשות מרקו טבאני הוענק פרס ברונו רוסי.

על בסיס הנתונים פורסמו מאמרים מדעיים רבים.

קישורים חיצוניים
----------------

ויקישיתוף מדיה וקבצים בנושא **טלסקופ החלל AGILE** בוויקישיתוף
* 
* תיאור הפרויקט
* תיאור פעילות
לוויין בתערוכה
**מוסון** (ברוסית:**Муссон**), הייתה סדרת לוויינים שפותחה בברית המועצות ושיגורים נמשכו ברוסיה. השיגורים בוצעו בשנים 1981–1994. מטרת הלוויינים הייתה לבצע עדכון קואורדינטות של נקודות שונות על פני כדור הארץ בדיוק גבוה מלווייני סדרה ספירה שקדמה לה. 

פיתוח הלוויינים החל לפי החלטת ממשלת ברית המועצות משנת 1977. הזמנה הועברה ל"מערכות המידע הלווייניות רשטניוב" שהחלה את הפיתוח. הלוויין הראשון שוגר בשנת 1981 ונכשל. מערכת הוכרזה כמבצעית לאחר סיום הבדיקות בשנת 1986 (אחרי השיגור השביעי). על בסיס תוצאות המדידות הוכנה מערכת קואורדינטות מעודכנת.

כול הלוויינים שוגרו תחת שם "קוסמוס" מקוסמודרום פלסצק בעזרת משגר מדגם ציקלון 3. רק לוויין אחרון בסדרה קיבל שם "GEO-IK". לוויינים ששוגרו לאחר התפרקות ברית המועצות השתמשו באותו משגר שנבנה באוקראינה. בסך הכול בוצעו 14 שיגורים, רק הדיגור הראשון לא הצליח עקב תקלה בשלב השני של המשגר.

משקל הלוויינים היה 1,610 ק"ג. על הלוויין הותקן פאנל סולארי בהספק 360 ו"ט. גוף הלוויין היה גליל בקוטר של כ-2,36 מ' ובאורך של כ-6 מ'. בתוכו הותקן מכשור שונה. המיכשור כלל 5 מכשירים שונים שהיו מאפשרים לחשב מיקום הלוויין בדיוק שונה עד למס' סנטימטרים.

אורך חיים טיפוסי של הלוויין היה שנה-שנתיים. הלוויין האחרון של הסדרה הפסיק לפעול בשנת 1995.

במהלך המאה ה-21 ברוסיה שוגרו לוויינים מדגם "GEO-IK 2" לאותה מטרה.

קישורים חיצוניים
----------------

* לווייני מוסון
* תיאור השיגורים
* תיאור הלוויינים
* תיאור המערכת (ברוסית)
|  |
| --- |
|  |
|  |

**ריג'ל** או **β באוריון** הוא הכוכב הבהיר ביותר בקבוצת הכוכבים אוריון והוא הכוכב השביעי בבהירותו בשמים. זהו למעשה כוכב זוגי שמרחקו ממערכת השמש הוא כ-860 שנות אור, מיקומו של הכוכב הוא בתחתית הצורה השמימית "אוריון" מתחת לערפילית אוריון.

ריגל הוא הכוכב לפיו מוגדר התקן של המחלקה הספקטרלית B8Ia.

תכונות
------

ריג'ל A הוא על-ענק כחול, מסיווג ספקטרלי B8, הבהיר פי 44,000 מהשמש בתחום האור הנראה ופי 66,000 אם כוללים את הקרינה האולטרה סגולה הנפלטת ממנו. גילו של הכוכב הוא כ-5 מיליון שנה והוא יצא מן הסדרה הראשית לאחר שכילה את המימן שבליבתו וכעת הוא מתיך בליבתו הליום לפחמן ולחמצן. ריג'ל A הוא כוכב משתנה מסוג α בברבור והבהירות הנראית שלו משתנה קלות בין דרגות 0.05 ו-0.2, במחזוריות מסובכת שמורכבת ממספר גדול של מחזורי משנה שנעים בין מספר ימים לחודשיים. אף על פי שקיבל את ציון באייר β באוריון, הוא למעשה בהיר יותר בדרך כלל מביטלג'וז שזכה לציון באייר α באוריון.

ריג'ל B, שמרחקו מהכוכב הגדול הוא 2,200 יחידות אסטרונומיות, מהווה בעצמו מערכת כפולה ספקטרוסקופית. שני הכוכבים שייכים לסדרה הראשית, סיווג ספקטרלי B9V, הם בעלי מסות של 2.5 ו-1.9 מסות שמש וסובבים את מרכז המסה המשותף לשניהם במחזור של 9.8 ימים. בהירותם המשותפת היא מדרגה 6.7 ולמרות שכוכבים עם בהירות כזאת ניתן לראות בדרך כלל באמצעות משקפת, גם עם טלסקופ בינוני קשה להבחין בריג'ל B בשל הבהירות הגבוהה של ריג'ל A שמאפילה עליו.

היסטוריה
--------

המערכת נקראת ריג'ל (מערבית: رجل, רגל), כי היא נמצאת על רגלו הימנית של אוריון.

בשנת 1831 התגלה בן הזוג העמום יותר ובשנת 1878 התגלה כי בן הזוג הוא בעצמו כפול. באותה תקופה הוסברו השינויים המחזוריים במדידות הספקטרוסקופיות של אורו של ריג'ל כמצביעות על קיומו של כוכב רביעי (ריג'ל D) במערכת ואף הועלו טענות שכוכב זה ניתן לצפייה ישירה, אך כיום מקובל לחשוב שהמערכת כוללת שלושה כוכבים בלבד והתוצאות הספקטרוסקופיות נובעות מהיותו של ריג'ל A כוכב משתנה.

קישורים חיצוניים
----------------

ויקישיתוף מדיה וקבצים בנושא **ריג'ל** בוויקישיתוף
* ריג'ל, באתר אנציקלופדיה בריטניקה (באנגלית)
* ריג'ל, בבסיס הנתונים SIMBAD לגרמי שמיים אסטרונומיים

הערות שוליים
------------

1. ↑  Star Facts: Rigel
2. ↑  Rigel
3. ↑

השוואת גדלים בין גרמי שמים (בכל תמונה משמאל לימין):  

1. כדור הארץ > נוגה > מאדים > כוכב חמה  

2. צדק > שבתאי > אורנוס > נפטון > כדור הארץ  

3. סיריוס > השמש > פרוקסימה קנטאורי > צדק  

4. אלדברן > ארקטורוס > פולוקס > סיריוס  

5. ביטלג'וז > אנטארס > ריג'ל > אלדברן  

6. UY במגן > NML בברבור > VY בכלב גדול > ביטלג'וז

| הכוכבים הבהירים בקבוצת אוריון |
| --- |
| 

|  |  |
| --- | --- |
| α (ביטלג'וז) • β (ריג'ל) • γ (בלטריקס) • δ (מינטקה) • ε (אלנילם) • ζ (אלניטק) • ι (נאיר אל-סיף) • κ (סיף) • λ (מייסה) |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 7960163464500905680003
* WorldCat (עם VIAF): 7960163464500905680003

 |
**אטסוקי איטו** (ביפנית: **伊藤 敦樹**; נולד ב-11 באוגוסט 1998 באוראווה שביפן) הוא כדורגלן יפני המשחק בעמדת הקשר האחורי בקבוצת אוראווה רד דיימונדס מליגת העל היפנית ובנבחרת יפן.

קריירת מועדונים
---------------

איטו גדל במחלקת הנוער של אוראווה רד דיימונדס, ובהמשך שיחק בקבוצת הכדורגל של אוניברסיטת ריוצו קייזאי. בשנת 2021 החל לשחק בקבוצה הבוגרת של אוראווה רד דיימונדס במסגרת ליגת העל היפנית.

קריירה בינלאומית
----------------

ב-15 ביוני 2023 ערך איטו את הופעת הבכורה שלו בנבחרת יפן, בניצחון 6-0 על נבחרת אל סלוודור במשחק ידידות. ב-12 בספטמבר 2023 הבקיע את שער הבכורה שלו בנבחרת, בניצחון 4-2 על נבחרת טורקיה במשחק ידידות.

תארים
-----

אוראווה רד דיימונדס
* ליגת האלופות האסיאתית (1): 2022
* גביע הקיסר (1): 2021
* הסופר קאפ היפני (1): 2022

קישורים חיצוניים
----------------

* אטסוקי איטו, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר ESPN

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אטסוקי איטו"**.
**קומודו** (באנגלית: **Komodo**; באינדונזית: **Pulau Komodo**) הוא אי השוכן בדרום אינדונזיה באוקיינוס ההודי בין סומבווה (Sumbawa) לפלורס. האי ידוע בעיקר בזכות הלטאות הגדולות בעולם - דרקוני קומודו השוכנים בעיקר בו. הלטאות נפוצות ברחבי האי ואנדמיות לו ול-5 איים סמוכים: רינצ'ה, פאדאר, גילי מותאנג, נוסא כודה הנקרא גם אוואדי סאמי ופלורס.

אוכלוסיית האי מונה כ-2,000 אנשים מבני הבוגי (אנ') שאבותיהם הגיעו לאי כאסירים מסולאווסי בשנת 1908. רובם הגדול מוסלמים, אך חלקם גם נוצרים או הינדים.

האתר מפורסם עקב הפארק הלאומי קומודו השוכן במרכזו והוא אתר מורשת עולמית המוגדר כאחד משבעת פלאי עולם הטבע. הוא גם אתר מועדף לצלילות עקב הנוף ושפע האלמוגים והדגים שבמימיו וכן ממראה החוף הוורוד. האי מושך מאות תיירים מדי שנה.

המושל המקומי פרסם בנובמבר 2018 הודעה מוקדמת כי האי ייסגר לשנה אחת מינואר 2020 לשיקום כאשר למעשה לא התקבלה שום החלטה על סגירה. התברר כי לא היה שום איום של ירידה בדרקוני קומודו באי כתוצאה מתיירות או שיטור בלתי חוקי של בעלי החיים וטורפיהם. אותו מושל אומנם נסוג מכוונת הסגירה, אך הכריז באותה עת על התוכניות להעלות את דמי הכניסה לפארק ל 500 עד 1000 דולר למבקרים בינלאומיים, ול 50,000 $ עבור ספינות שייט שנכנסות לפארק. טרם ברור אם הרעיון הזה ייושם.

נוף האי מיוער בדלילות, מכיל דקלים רבים ובעל אקלים חם מאוד. בעלי החיים הנפוצים ביותר בו הם דרקוני קומודו, ובנוסף להם חיים בו גם תאואים ואיילי טימור שהובאו מדרום-מזרח אסיה וכמותם הובאו גם חזירי בר, מקוקים, קקדואיים וגחנים. הדרקונים יכולים לטרוף את החיות שהובאו, ואפילו תאואים, ולעיתים רחוקות הם טורפים אנשים.

גלריה
-----

* דרקון קומודודרקון קומודו
* 
* 
*

קישורים חיצוניים
----------------

ויקישיתוף מדיה וקבצים בנושא **קומודו** בוויקישיתוף
* The fight for Dragon Island - מאתר ה-BBC
* קומודו, באתר אנציקלופדיה בריטניקה (באנגלית)

הערות שוליים
------------

1. ↑  Raini Hamdi,, skift.com, Indonesia’s Komodo Island Will Stay Open But New Fee Could Be as High as $1,000, ‏2-10-2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545973005171
* BnF: cb120490860 (data)
* GND: 4202964-8
* LCCN: sh85072879
* NKC: ge874016
* SUDOC: 028710274
* VIAF: 166144649194609328313
* WorldCat (עם VIAF): 166144649194609328313

 |
**מסגד חוסין-שאחובה** (במקדונית: **Хусеин-шахова џамија**) או **מסגד** **חוסין-שאה** (במקדונית: **Џамија на Хусеин-шах**) הוא מסגד בכפר סראי, הסמוך לסקופיה, מקדוניה הצפונית. מסגד זה הוא אתר מורשת תרבותית של מקדוניה הצפונית.

מקום
----

מתחם המסגד ממוקם כחמש מאות מטרים מהנהר וארדאר, ממש בכניסה לכפר סראי (מק')‏.

היסטוריה
--------

המסגד נבנה ב-1553–1556 על ידי חוסיין שאה באמצע המאה ה-16. על פי הכיתוב מעל הכניסה למסגד, הבניין הושלם כשחוסיין שאה כבר נפטר.

המסגד ניזוק מספר פעמים: בשרפה הגדולה (אנ') של 1689, אחר כך במהלך הכיבוש הבולגרי במלחמת העולם השנייה, וכן בגלל רעידת האדמה בסקופיה של 1963. לאחר מכן, נעשו מספר מאמצי שימור ושחזור המבנה, ששינו משמעותית את מראה המסגד.

ב-2017, נערכו חפירות שהיו הכרחיות להכנת פרויקט לשימור ושיקום המסגד. אחריהם הוצגו עבודות שימור על הבניין, המגרש והחצר והן הושלמו ב-2018. מול המסגד הוקמה מרפסת זכוכית חדשה.

ארכיטקטורה
----------

מתחם המסגד מורכב ממסגד, טורבה (אנ'), בית קברות טורקי, מזרקה ומבני מנהלה אחרים. ידוע שבעבר הייתה מדרסה שנהרסה ומיקומה המדויק אינו ידוע.

### מסגד

למסגד יש בסיס מרובע מקומר בכיפה, וקיבל את המראה הנוכחי של המרפסת לאחר השיקום מרעידת האדמה בסקופיה ב-1963.

המסגד נבנה מסלע, והכיפה מונחת על גג נמוך ומכוסה ב-8 אריחים גדולים. אל המסגד, נכנסים מצפון, ישירות דרך דלת עם מסגרת אבן ושער מעוטר בנישה רדודה עם לוח משיש שעליו ישנו כיתוב בערבית.

המרפסת לא הייתה קיימת בהתחלה, אך עם עבודת השימור האחרונה נבנתה גרסה מודרנית של המרפסת במקום בו נמצאת שטיח התפילה.

#### מינרט

המינרט של המסגד, העשוי מסלע, ממוקם בצד המערבי של המסגד, הוא דק וגובהו כ-22.5 מטר. מתחת למינרט, יש קישוטי נטיפים. כדי להגיע לאזור המינרט, ישנם 80 מדרגות בשביל להגיע לשם.

### טורבה

בחצר המסגד יש טורבה (אנ') סגורה דו-צדדית, בה קבור מייסד המסגד, חוסיין-שאה.

הערות שוליים
------------

1. 1 2 3 4 5 6 7 8  Велкоска, Сања Ивановска (2019-12-31). "СОНДАЖНИ АРХЕОЛОШКИ ИСТРАЖУВАЊА НА КОМПЛЕКСОТ НА ХУСЕИН-ШАХ ЏАМИЈА ВО САРАЈ, СКОПЈЕ". *Археолошки Информатор* (בקרואטית). **3**: 89–101. ISSN 2545-4536. ארכיון מ-2020-10-09. נבדק ב-2020-10-08.
2. 1 2 3  „Џамија". Македонска енциклопедија, книга II (М-Ш): стр. 1638. (2009). Скопје: МАНУ.
**סיליקוזיס** (Silicosis) היא מחלת ריאות תעסוקתית הנגרמת משאיפת אבק סיליקה (צורן דו-חמצני) גבישי המשתייכת למשפחת מחלות אבקת הריאות. המחלה מאופיינת בהיווצרות דלקת ולייפת בצורה של נגעים נודולריים באונות העליונות של הריאות. סיליקוזיס, במיוחד בצורתו החריפה, מאופיין בקוצר נשימה, שיעול, חום וכחלון. סיליקוזיס היא המחלה התעסוקתית השכיחה ביותר וגרמה ל-46,000 מקרי מוות ברחבי העולם בשנת 2013 (לעומת 55,000 מקרי מוות בשנת 1990).

המחלה שכיחה בקרב אנשים שעסקו בחשיפה לסיליקה במהלך חייהם, כמו כורים שחצבו בסלעים כדי לחפור מנהרות. מניעה של המחלה מתבצעת בעיקר על ידי מניעת החשיפה לאבק. אבחון סיליקוזיס מתבצע לרוב על ידי הרופא כשלמטופל אין היסטוריה של מחלה אחרת שיכולה להסביר את התסמינים, יש היסטוריה של חשיפה לאבק ועל ידי שימוש באמצעי דימות (בעיקר צילום חזה). לעיתים קרובות, סיליקוזיס עשוי להידמות לבצקת ריאות, דלקת ריאות ושחפת, מצב העלול לגרום לאבחנה שגויה. בבדיקת תפקודי ריאות עלולה להופיע הפרעה בזרימת האוויר, אך הבדיקה עשויה להיות גם תקינה. המחלה יכולה להוביל לאי ספיקה נשימתית מתקדמת, צורך בהשתלת ריאה ומוות. פרט לטיפול תומך והשתלת ריאה, אין כיום טיפול יעיל למחלה.

שטיפת ריאות (Whole lung lavage) הוא הטיפול היחיד שיכול לעזור בהתחלה

ראו גם
------

* אבקת הריאות
* אזבסטוזיס

קישורים חיצוניים
----------------

ויקישיתוף מדיה וקבצים בנושא **סיליקוזיס** בוויקישיתוף
* סיליקוזיס מתוך האתר medico
* סיליקוזיס מתוך האתר של המוסד לבטיחות וגהות
* רוני לינדר, רופאים פירסמו מחקר על נזקים לעובדים עם אבן קיסר - החברה מאיימת בתביעה, באתר TheMarker‏, 27 בספטמבר 2012
* סיליקוזיס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007543755405171
* BnF: cb11982964q (data)
* GND: 4181427-7
* LCCN: sh85122538
* NDL: 00565333
* NKC: ph538418

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
הרב **חיים דוד קורינאלדי** (נפטר בשנת תקל"ה, 1775), רב ברוויגו וליוורנו שבאיטליה, מחבר הספר "בית דוד" על המשנה וספרים נוספים.

ביוגרפיה
--------

הרב קורינאלדי מתאר (באחת מדרשותיו) שרוב ימיו למד תורה "מתוך ייסורים קשים".

היה בקי במדעים שונים, כפי שניכר מהקדמתו לספר "בית דוד", שם מופיע "קונטרס הצורות", ובו משפטים בגאומטריה שידיעתם נחוצה להבנתם המשנה. בפירושו לסנהדרין (פ"י מ"א) העיר על השוללים את קריאת ספרי אריסטו, שספריו בענייני חכמת הטבע והרפואה ראויים ומומלצים ללימוד.

היה חתנו של רבי יצחק פאציפיקו, מרבני ונציה, מחבר השו"ת "משפט שלום".

בהיותו ברוויגו חיווה דעתו על צורת האות ו' במילה "שלום" בפסוק "הנני נותן לו את בריתי שלום" (במדבר כה, יב). לדעתו (על פי דברי התלמוד הבבלי) ו' זו צריכה להיות קטועה ולא בצורת ו' רגילה, ובכך פסל את רוב הספרים שהיו באותה עת ברוויגו. הדבר עורר פולמוס נרחב בין חכמי רוויגו, שהתגלגל גם לוונציה והוכרע לאחר כעשר שנים על ידי הרב אריה ליב מאמסטרדם, שפסק כנגד דעת הרב קורינאלדי.

ספרו "בית דוד"
--------------

הספר "בית דוד" (אמסטרדם תצח-תצט) כולל הערות על המשנה ועל כמה ממפרשיה: פירושי רבי עובדיה מברטנורא, התוספות יום טוב, "קול הרמ"ז" לרבי משה זכות ו"מים חיים" לבעל פרי חדש. הספר זכה להסכמות מגדולי חכמי איטליה פולין ואשכנז.

לקט מחידושי "בית דוד" נדפס בספרי המשניות הנפוצים במדור 'תוספות אנשי שם'.

היו שטענו כנגדו שספר זה הוא גנבה ספרותית ממחבר אחר, ורבי יצחק למפרונטי, בעל "פחד יצחק", יצא להגנתו.

הערות המחבר מתאפיינות לעיתים בתקיפות, ולכן זכו לביקורת חריפה מאת אחד מחכמי דורו, הרב דוד פארדו בספרו על המשנה "שושנים לדוד" (ונציה תקי"ב), בו הרבה להשיג על דברי ה"בית דוד". הפולמוס עורר מתח בין אישים אלו, וחכמי ונציה טרחו להשכין שלום ביניהם. ואכן, בהקדמת החלק השני של ה"שושנים לדוד" התנצל הרב דוד פארדו בפני בעל "בית דוד" על חריפות סגנונו בחלק הראשון, והוסכם על התחייבות הדדית שלא לקנטר זה את זה.
.

חיבורים נוספים
--------------

* הערות על ארבעת חלקי השולחן ערוך. חלק מהם הובא על ידי החיד"א בספרו "שיורי ברכה" וספרים נוספים.
* דרשות שדרש בעיר טריסט היו בכתב יד.
* קונטרס "דברי שלום ואמת" על צורת הכתיבה הנכונה של האות ו' בפסוק "הנני נותן לו את בריתי שלום" (במדבר כה, יב), ראה לעיל.

לקריאה נוספת
------------

* תולדות גדולי ישראל וגאוני איטליא, עמ' 75.
* הרב שמחה חסידה, "קונטרס בדין ו' קטיעא דשלום", 'מוריה' שלט עמ' כט-לא.

קישורים חיצוניים
----------------

* חיים דוד קורינאלדי, באתר "החכם היומי"
* דוד חיים בן יהודה משה קורינלדי (1700-1770), דף שער בספרייה הלאומית

הערות שוליים
------------

1. ↑  על ביקורתו של רבי דוד פארדו בחלק הראשון והשני פירוט אצל מאיר בניהו, מבוא ל'פירוש ספרי לרבי אליעזר נחום', עמ' מד-מט.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306080305171
* GND: 1089687079
* ISNI: 0000 0000 6846 1314
* LCCN: n85369451
* NTA: 265173302
* VcBA: 495/19772
* VIAF: 40840154
* WorldCat: lccn-n85369451

 |
**בית הנבחרים של ניו המפשייר** (באנגלית: **New Hampshire House of Representatives**) הוא הבית התחתון באספה הכללית של ניו המפשייר, בית המחוקקים הדו-ביתי של המדינה. בית הנבחרים מורכב מ-400 חברים המגיעים מ-204 מחוזות בחירה שונים ברחבי ניו המפשייר, שנוצרו מחלוקת מחוזות ניו המפשייר. בממוצע, כל מחוקק מייצג כ-3,300 תושבים, שהוא היחס הקטן ביותר בארצות הברית בין נציג בבית תחתון לאוכלוסייה.

בית הנבחרים של ניו המפשייר הוא הבית התחתון הגדול ביותר מבין מדינות ארצות הברית, בפער נרחב. השני בגודלו, בית הנבחרים של פנסילבניה, מונה 203 חברים. מבחינה עולמית, זהו הבית התחתון הרביעי בגודלו בעולם דוברי האנגלית: מלפניו ניצבים בית הנבחרים של ארצות הברית המונה 435 חברים, לוק סבהה של הודו המונה 543 חברים, ובית הנבחרים הבריטי המונה 650 חברים.

מחוות הבחירה בבית הנבחרים משתנים במספר המושבים על בסיס אוכלוסייתם. המחוזות הפחות מאוכלסים בוחרים רק נציג אחד, לעומת המחוז המאוכלס ביותר, למשל, שמיוצג בידי 11 מחוקקים. במחוזות מרובי נציגים, רשאים הבוחרים להצביע כמה שיותר פעמים פר מספר הנציגים שיש לבחור; לדוגמה, במחוז בן שני חברים, בוחר יכול להצביע פעמיים לשני מועמדים. שיטת בחירה זו בגוש ריבוי מביאה פעמים תכופות לכך שצד אחד זוכה בכל המושבים במחוז. חלק מהיישובים בניו המפשייר שוכנים בו-בזמן במחוזות שונים, במה שמכונה "Floterial district", במטרה להשיג חלוקה שווה יותר לפי אוכלוסייה.

שלא כמו בבתי מחוקקים אחרים במדינות ארצות הברית, אין מעבר החוצץ בין שני צדי המתרס בבית, שכן חברי שתי המפלגות יושבים בחמישה בלוקים כמו באודיטוריום. בית הנבחרים של ניו המפשייר מתכנס במשכן האספה הכללית מאז 1819. אולם מליאת בית הנבחרים הוא ההיכל העתיק ביותר בארצות הברית שעדיין נמצא בשימוש חקיקתי מתמשך. חלונות מקושתים גדולים מצפים את הקירות, ועל בימת הנאומים תלויים דיוקנאות של ג'ון הייל, אברהם לינקולן, ג'ורג' וושינגטון, דניאל ובסטר ופרנקלין פירס.

קישורים חיצוניים
----------------

ויקישיתוף מדיה וקבצים בנושא **בית הנבחרים של ניו המפשייר** בוויקישיתוף
* אתר האינטרנט הרשמי של בית הנבחרים של ניו המפשייר (באנגלית)
* בית הנבחרים של ניו המפשייר, ברשת החברתית אקס (טוויטר)
* הסיעה הדמוקרטית בבית הנבחרים של ניו המפשייר, ברשת החברתית אקס (טוויטר)
* הסיעה הרפובליקנית בבית הנבחרים של ניו המפשייר, ברשת החברתית אקס (טוויטר)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010649362105171
* GND: 254077-0
* ISNI: 0000 0004 0441 7620
* LCCN: n88093549
* VIAF: 150201019
* WorldCat: lccn-n88093549

 |